URDHËR
Nr. 311, datë 3.5.2024

PËR DELEGIMIN E KOMPETENCËS PËR TRAJTIMIN E ÇËSHTJEVE KONSULLORE

Mbështetur në nenin 102, pika 4 të Kushtetutës së Republikës së Shqipërisë, në ligjin nr. 23/2015, “Për shërbimin e jashtëm të RSH-së”, nenet 22 e vijues të ligjit nr. 44, datë 30.4.2015, “Kodi i Procedurave Administrative të Republikës së Shqipërisë”, i ndryshuar, ligjin nr. 8372, datë 9.7.1998, “Për ushtrimin e funksioneve konsullore nga përfaqësitë diplomatike ose konsullore”, ligjin nr. 90/2012, “Për administratën publike”,

URDHËROJ:

1. Delegimin e kompetencës për trajtimin e çështjeve konsullore te Sekretari i Përgjithshëm i Ministrisë për Evropën dhe Punët e Jashtme dhe drejtorit të Drejtorisë së Çështjeve Konsullore sipas përcaktimeve të këtij urdhri. 
2. Sekretari i Përgjithshëm ngarkohet për nënshkrimin e akteve me karakter konsullor që nuk përfshihen në paragrafin 4 (katër) të këtij urdhri. 
3. Sekretaria Qendrore qarkullon kundrejt nënshkrimit te drejtori i Drejtorisë së Çështjeve Konsullore dokumentet hyrëse në institucion me karakter të qartë konsullor. Rastet e tjera qarkullohen sipas rregullit të përgjithshëm të dokumenteve hyrëse. 
4. Drejtori i Drejtorisë së Çështjeve Konsullore është personi përgjegjës për nënshkrimin e akteve vijuese: 
a) përcjellje e akteve të gjendjes civile, lejeve të drejtimit, pasaportave, sendeve të humbura, specimene të dokumenteve shqiptarë apo të huaj; 
b) verifikim dokumentacioni (të lëshuara nga institucionet shqiptare), identiteti për shtetasit shqiptarë, figurë për kandidatët për konsuj nderi të RSH-së dhe të huaj; 
c) nota verbale mbështetëse për vizë për institucionet, si edhe diplomatet e emëruar, përgjigje me karakter konsullor letrat hyrëse për shtetasit afganë; 
ç) kërkesat për çelje-mbyllje aksesesh për diplomatë, operatore tek Identitek, MB-ja, MD-ja; 
d) shkresa shoqëruese për postën diplomatike që përmban pasaporta materiale të identitek; 
dh) përcjellje praktikash për heqjen dhe rifitimin e shtetësisë shqiptare; 
e) përcjellje praktikash për heqjen dhe rifitimin e shtetësisë shqiptare; 
ë) përcjellje kërkesash për ekstradim, ndihmë juridike, ndalim, arrestim për shtetas shqiptarë e huaj. 
5. Sekretari i Përgjithshëm ngarkohet për nënshkrimin e akteve me karakter konsullor që nuk përfshihen në paragrafin 3 të këtij urdhri. 
6. Njoftimet dhe komunikimet elektronike, për çështjet konsullore, i drejtohen drejtorit të Drejtorisë së Çështjeve Konsullore. Për çdo çështje vihet në dijeni Sekretari i Përgjithshëm. 
7. Të gjitha njoftimet për çështjet konsullore, publikimi i aktiviteteve konsullore në faqet zyrtare dhe llogaritë zyrtare të rrjeteve sociale të MEPJ-së dhe të misioneve diplomatike/posteve konsullore të RSH-së bëhen me miratim të Sekretarit të Përgjithshëm, sipas propozimeve të Drejtorisë së Çështjeve Konsullore, në bashkëpunim me kabinetin e ministrit. 
8. Titullarët e misioneve diplomatike dhe posteve konsullore të Republikës së Shqipërisë i raportojnë për veprimtarinë konsullore, në bazë ditore, drejtorit të drejtorisë që mbulon çështjet konsullore. 
9. Drejtori i drejtorisë që mbulon çështjet konsullore i raporton në bazë ditore veprimtarinë konsullore të ushtruar nga përfaqësitë/postet konsullore Sekretarit të Përgjithshëm. 
10. Ngarkohen me zbatimin e këtij urdhri Sekretari i Përgjithshëm, Drejtoria e Sekretarisë dhe Komunikimit Qendror, Drejtoria e Çështjeve Konsullore, kabineti i ministrit, titullarët dhe punonjësit konsullorë në misionet diplomatike dhe postet konsullore të RSH-së. 
11. Ngarkohen me njoftimin e këtij urdhri strukturat e institucionit dhe misionet diplomatike e konsullore, Sektori i Menaxhimit të Dokumentacionit në Drejtorinë e Sekretarisë dhe Komunikimit Qendror. 
[bookmark: _GoBack]12. Urdhri i ministrit për Evropën dhe Punët e Jashtme nr. 454, datë 31.8.2022, “Për çështjet konsullore”, shfuqizohet. 
Ky urdhër hyn në fuqi menjëherë dhe botohet në Fletoren Zyrtare. 

MINISTËR PËR EVROPËN DHE PUNËT E JASHTME
Igli Hasani


